แบงก์กับไฟแนนซ์
วานนี้คณะกรรมการนโยบายการเงิน หรือ กนง.คงอัตราดอกเบี้ยตามคาด
18 ธ.ค. 2562

ลูบคมตลาดทุน : ธนะชัย ณ นคร
วานนี้คณะกรรมการนโยบายการเงิน หรือ กนง.คงอัตราดอกเบี้ยตามคาด
ปัจจุบันดอกเบี้ยนโยบายของประเทศไทยอยู่ที่ 1.25%
ก่อนหน้านี้ หรือนับจากต้นปี กนง.ปรับดอกเบี้ยลงมาแล้ว 2 ครั้ง ครั้งละ 0.25%
ดอกเบี้ยที่ปรับลงไม่เป็นผลดีต่อหุ้นกลุ่มธนาคาร
เพราะจะทำให้ตัวเลข Net Interest Margin หรือ NIM แคบลง
ลำพังที่ผ่านมา การหากำไรจากส่วนต่างอัตราดอกเบี้ยก็แย่อยู่แล้ว
หากดอกเบี้ยยังมาปรับลงแบบนี้ ยิ่งทำให้สถานการณ์ตัวเลข NIM เลวร้ายลงไปอีก และนั่นคือคำตอบว่า ทำไมราคาหุ้นแบงก์จึงปรับลงอย่างหนัก
ส่วนเมื่อวานนี้ พอมีความชัดเจนเรื่องคงดอกเบี้ย
และยังมีมติแบบเป็นเอกฉันท์เสียด้วย
ทำให้นักลงทุนเกิดความมั่นใจว่า กนง.ไม่น่าจะลดดอกเบี้ยนโยบายลงมาอีกแน่นอน
หรือสรุปง่าย ๆ
ข่าวร้ายเกี่ยวกับเรื่องตัวเลข NIM ที่เป็นฝันร้ายของนายแบงก์
น่าจะผ่านพ้นไปแล้ว
ส่วนเรื่องตัวเลขค่าฟี รายได้ค่าธรรมเนียมอะไรต่าง ๆ นั่น
คงขึ้นอยู่กับความสามารถของแบงก์แต่ละแห่งว่าจะมีแนวทางอย่างไร ท่ามกลางแบงก์ชาติที่พยายามเข้ามาควบคุม
ราคาหุ้นแบงก์ขนาดใหญ่ 4 แห่ง  BBL KTB SCB และ KBANK เริ่มฟื้นตัว
BBL ประเด็นเรื่องซื้อแบงก์ในอินโดฯ น่าจะพอเคลียร์ หรือสร้างความเข้าใจกับกลุ่มนักลงทุนได้บ้างแล้ว โดยเฉพาะบรรดากลุ่มนักลงทุนสถาบัน และกองทุนต่าง ๆ
พอประเด็นเรื่องดอกเบี้ยนโยบายชัดเจน
ทำให้ราคาวิ่งขึ้นมา 3 วันทำการติดต่อกันแล้ว
ส่วนอีก 3 แบงก์ใหญ่ ก็เริ่มจะเห็นฝั่งเช่นกัน
หมดประเด็นเรื่องดอกเบี้ย น่าจะทำให้มาอยู่สถานการณ์พ้นน้ำ หรือใกล้เข้าหาฝั่งได้ล่ะ
คำแนะนำของโบรกฯ ต่างยังคงแนะนำซื้อหุ้นในกลุ่มธนาคาร
แบงก์ใหญ่ แบงก์เล็ก ตอนนี้ซื้อได้ทั้งนั้น
ราคาหุ้นยังแลกการ์ดภาพตลาดรวมค่อนข้างมากทีเดียว
มาถึงหุ้นกลุ่มไฟแนนซ์กันบ้าง
แม้ว่าดอกเบี้ยนโยบายล่าสุด จะไม่ได้ปรับลง
ทว่าการคงในระดับต่ำ 1.25% ยังคงเป็นปัจจัยบวกต่อหุ้นกลุ่มไฟแนนซ์
ทั้ง SAWAD MTC AMANAH AEONTS และอีกหลาย ๆ หุ้น
จากความเห็นของกรรมการ กนง.
ดูแนวโน้มแล้ว ก็น่าจะยังไม่ปรับขึ้นดอกเบี้ยนโยบายอีกแน่นอน
ทำให้ปัจจัยบวกเรื่องดอกเบี้ยระดับต่ำ ยังคงหนุนราคาหุ้นกลุ่มไฟแนนซ์ต่อไปได้อีกนานพอสมควร
ราคาหุ้นกลุ่มไฟแนนซ์เมื่อวานนี้ต่างพากันบวกหมด
แนวโน้มวันนี้หุ้นทั้ง 2 กลุ่ม ก็น่าจะยังไปต่อได้ โดยเฉพาะกลุ่มธนาคารที่ราคาแต่ละตัวยังมีอัพไซด์พอสมควร
และยังเป็นหุ้นที่อยู่ในโฟกัสของบรรดากองทุนต่าง ๆ ที่จะเข้าเก็บช่วงปลายปีด้วย
ประกอบกับทิศทางตลาดหุ้นไทยในวันนี้ บรรดานักวิเคราะห์มองว่า จะไปได้ต่อ จากแรงซื้อของกองทุนแอลทีเอฟ และอาร์เอ็มเอฟ รวมถึงแรงซื้อจากการทำวินโดว์เดรสซิ่ง
ดูจากสถานการณ์และปัจจัยต่าง ๆ
หุ้นแบงก์น่าจะเริ่ม ๆ ฟื้นตัวได้บ้างแล้ว
 